খেলতে নেমে পেটের চাপে পরের পর মাঠ ছাড়ছেন খেলোয়াড়রা। এমন মজার ঘটনা গল্পের বই বা সিনেমার চিত্রনাট্যে কখনও সখনও শোনা গিয়েছে। এ বছরের শুরুতেই অস্ট্রেলিয়ার ওপেনার ম্যাট রেনশঁ প্রকৃতির ডাকে সবাইকে অবাক করে মাঠ ছেড়েছিলেন। 
রবিবার সকালে অবশ্য অনেকটা সেরকম দৃশ্যেরই সাক্ষী থাকল দিল্লির ফিরোজ শাহ কোটলার মাঠ। একের পরে এক শ্রীলঙ্কার ক্রিকেটার কাশতে কাশতে, হাঁফাতে হাঁফাতে মাঠ ছাড়ছেন আর তাঁদের জায়গায় নতুন ক্রিকেটার মাঠে নামছেন। 
এ দিন অবশ্য আর পেটের গণ্ডগোল নয়, ধোঁয়াশার অজুহাতে এমন কাণ্ড ঘটালেন শ্রীলঙ্কার ক্রিকেটাররা। যা দেখে অবাক মাঠে থাকা ধারাভাষ্যকার এবং প্রাক্তন ক্রিকেটাররা। রেগে আগুন বিরাট কোহলি। 

হর্ষা ভোগলের টুইটার পেজ থেকে।
শ্রীলঙ্কার আপত্তিতে বার বার থমকে যায় খেলা। পরিস্থিতি এমন জায়গায় পৌঁছয় যে শ্রীলঙ্কার হাতে মাঠে নামানোর জন্য অতিরিক্ত ক্রিকেটারও আর ছিল না। 

এই বিষয়ে অন্যান্য খবর

মুখ ঢেকে ফিল্ডিং, দিল্লিতে বেনজির কাণ্ড! বিরাট চালে শেষ শ্রীলঙ্কার ‘নাটক’


ধারাভাষ্যকার হর্ষা ভোগলেও সব দেখে রীতিমতো বেকুব হয়ে গিয়েছেন। টুইটারে তিনি দাবি করেছেন, একটা সময়ে হাতে আর অতিরিক্ত ক্রিকেটার না থাকায় শ্রীলঙ্কার ফিজিও এবং ফিল্ডিং কোচও পোশাক বদলে ফিল্ডিং করতে নামার জন্য তৈরি হয়ে যান!
শেষ পর্যন্ত বিরাট কোহলি ইনিংস ডিক্লেয়ার করে দেওয়ায় শ্রীলঙ্কার ফিজিও এবং ফিল্ডিং কোচকে অবশ্য মাঠে নামতে হয়নি। বিস্মিত হর্ষা অবশ্য লিখেছেন, নিজের দীর্ঘ অভিজ্ঞতায় ক্রিকেট মাঠে এমন দৃশ্যে তিনি শেষ কবে দেখেছেন, তা মনে করতে পারছেন না।